Potrivit unui comunicat al DNA, procurorii din cadrul Serviciului Teritorial Suceava au dispus punerea în mișcare a acțiunii penale și reținerea pentru 24 de ore, începând de marți, a inculpatei Monica-Delia Adăscăliței, manager al Spitalului Județean de Urgență Mavromati Botoșani, pentru comiterea infracțiunilor de luare de mită (două fapte) și trafic de influență.
În ordonanța procurorilor se arată că, în cauză, există date și probe care conturează faptul că, în lunile octombrie și decembrie 2023, inculpata ar fi primit direct sau prin intermediari, de la trei persoane, din care doi subalterni, sume de bani, cuprinse între 5.000 lei și 10.000 lei. Banii ar fi fost primiți pentru a aproba angajarea unei persoane în cadrul spitalului pe un post de medic cu competențe limitate, pentru a aproba transferul unei persoane din cadrul unei unități medicale din orașul Săveni la Spitalul Județean de Urgență "Mavromati" Botoșani, pentru a-și exercita o presupusă influență pe care ar fi pretins că o are asupra subordonaților săi și pe care ar fi promis că-i va determina să încheie cu o persoană un contract de prestări servicii medicale.
"Influența s-ar fi dovedit una reală, persoana respectivă începându-și activitatea la începutul lunii noiembrie 2023, în baza unui contract de prestări servicii, încheiat pe o perioadă determinată", arată procurorii.
Inculpatei i s-au adus la cunoștință calitatea procesuală și acuzațiile. Ea urmează să fie prezentată, miercuri, Tribunalului Suceava cu propunere de arestare preventivă pentru 30 de zile.
Conform DNA; marți, au fost făcute percheziții domiciliare în două locații situate pe raza municipiului Botoșani, din care una era sediul unei instituții publice.
(sursa: Mediafax)